
Organisasjonsendringer ved Det medisinske fakultet
Universitetsdirektøren legger med dette frem sak for universitetsstyret som omhandler fastsetting av ny organisering, styring og ledelse av funksjoner på fakultetsnivået ved Det medisinske fakultet.

Saken legges frem for universitetsstyret med hjemmel i universitetslovens § 9-2, nr. 4:

Styret selv fastsetter virksomhetens interne organisering på alle nivåer. Organiseringen må sikre at studentene og de ansatte blir hørt.

På informasjons- drøftings- og forhandlingsmøte 27. 03.2007 ble det holdt drøftinger med tjenestemannsorganisasjonene vedrørende fastsettingen av ny organisasjonsmodell. Drøftinger ble holdt i henhold til hovedavtalens § 12. Partene ble enige om å gi sin tilslutning til forslaget om ny organisasjonsmodell. 

Sakens bakgrunn
Det medisinske fakultet gjennomførte høsten 2005 en spørreundersøkelse blant ansatte for å få et inntrykk av det psykososiale arbeidsmiljøet. I denne undersøkelsen kom det blant annet fram at mange ansatte opplever ansvarsforholdene på arbeidsplassen som uoversiktlig/tilfeldig, og at mange savner bedre tilbakemelding fra ledelsen. Undersøkelsen viste at en klargjøring av de organisatoriske og strukturelle forholdene, inkludert lederfunksjonen, sannsynligvis ville kunne bidra til å bedre flere av de forholdene som ble oppfattet som negative i undersøkelsen.

På bakgrunn av blant annet denne spørreundersøkelsen vedtok fakultetsstyret i april 2006 overordnet mål for arbeidet med helse, miljø og sikkerhet ved Det medisinske fakultetet for perioden 2006-2009.Videre vedtok fakultetsstyret i november 2006 handlingsplan for HMS for 2006-2007. Både overordnet målsetning og handlingsplan fokuserer på betydningen av en klar og tydelig ledelse og leders ansvar for å etablere og vedlikeholde et godt psykososialt arbeidsmiljø.

I styringssignaler til fakultetet for 2006 ble det fra sentralt hold gitt pålegg om å gjennomgå den samlede administrasjonen med sikte på å effektivisere og bedre forvaltningen og gi bedre service og tjenesteyting.

På bakgrunn av dette ga styret ved Det medisinske fakultet i sak FS 71/06 sin tilslutning til etablering av prosesser for å gjennomgå organisering, styring og ledelse av funksjoner på fakultetsnivået. 
Gjennomgangen ble delt i to, delprosess I omhandler de administrative funksjonene og de rene tekniske funksjoner, mens delprosess II omhandler fellesfunksjoner av mer faglig karakter. Fakultetsdirektør og dekan har nedsatt arbeidsgrupper for begge delprosessene. 
Den aktuelle sak berører organisasjonsendringer tilknyttet delprosess I. 

Delprosess I omhandler fakultetsadministrasjonen, studieseksjonen, forskningsseksjonen, IT-avdelingen, AV-avdelingen, Elektronikkverkstedet, Mekanisk verksted, Sentrallageret og Glassvaskeriet.

Arbeidsgruppen for delprosess I leverte 16.02.2007 en sluttrapport (vedlegg 1).

Sluttrapporten fra arbeidsgruppen skisserer følgende forhold: 

Bakgrunnen for prosessen, hvilke rammer arbeidsgruppen ser for seg at en ny struktur må ta hensyn til, hvilke prinsipper som er lagt til grunn for forslaget, en beskrivelse av avdelingene/funksjonene, dagens organisering, arbeidsgruppens forslag til  ny organisering, innspill fra ansatte, en redegjørelse av hvilke utfordringer som løses med ny struktur, samt anbefalinger for det videre arbeidet.

Dagens administrative organisering på fakultetsnivå ved Det medisinske fakultet:

Figur 1: Modellen viser dagens administrative organisering ved Det medisinske fakultet på fakultetsnivå
Det medisinske fakultets forslag til ny administrativ organisering på fakultetsnivået:

Figur 2: Modellen viser Det medisinske fakultets forslag til ny organisering på fakultetsnivå.
Det medisinske fakultet har ved etableringen og gjennomføringen av prosessen tilstrebet å sikre en bred deltakelse fra de ansatte og deres tillitsvalgte. Arbeidsgruppen har blant annet gjennomført besøk på alle avdelingene for å få innspill fra de ansatte. Forslaget fra arbeidsgruppen har vært presentert i møte med tillitsvalgte, vernetjenesten og ledelsen, samt i et allmøte. Forslaget til ny organisasjonsmodell har videre vært sendt ut på høring ved Det medisinske fakultet.

Det medisinske fakultet opplyser at det synes å være bred oppslutning på fakultetet om den nye strukturen. 

Styret ved Det medisinske fakultet behandlet sluttrapporten i møte 22.02.2007, sak FS 12/07 med følgende vedtak: 

1. Fakultetsstyret takker arbeidsgruppen for vel utført arbeid.

2. Fakultetsstyret gir sin tilslutning til arbeidsgruppens forslag til ny organisering, styring og ledelse av funksjoner på fakultetsnivå – delprosess I.

3. Fakultetsstyret ber administrasjon ivareta det videre arbeidet med implementering av ny struktur, samt oversending av saken til sentraladministrasjonen for endelig drøfting og forhandling.

4. Administrasjonen gis anledning til å tilsette en ny fast stilling i servicetorget. Stillingen må dekkes inn ved at tilsvarende ressurser stilles ledig innenfor de enheter som omfattes av delprosess I. Denne må hentes inn ved ledighet i andre stillinger innen ett år, slik at etableringen av servicetorget ikke forsinkes. 
Universitetsdirektøren slutter seg til forslaget fra Det medisinske fakultet vedrørende ny organisasjonsmodell, og legger frem følgende innstilling til  
vedtak:

Universitetsstyret godkjenner vedtaket i styret for Det medisinske fakultet om ny organisering av funksjoner på fakultetsnivået. 
Tromsø, 17.04.2007

